Nagli Þráins (JGH)

Samfylking og Vinstri grænir ætla að funda um helgina, þó í sitt hvoru lagi. Jóhanna Sigurðardóttir stígur í pontu á fundi flokksstjórnar Samfylkingar á Hótel Natura (gamla Loftleiðahótelinu) og tilkynnir um breytta ríkisstjórn, þ.e. breytingar á ráðherraliði síns eigins flokks.

Margir spyrja sig að því hvort Jóhanna lýsi því yfir að hún ætli að draga sig í hlé fyrr en seinna – en fyrir liggur að hún verður ekki forsætisráðherra eftir næstu kosningar slíkt verður afhroð flokksins í þeim kosningum.

Vinstri grænir verða með sinn fund á Hólum í Hjaltadal. Sá fundur hefur m.a. komist í fréttirnar vegna þess að Þráinn Bertelsson ætlar ekki að mæta á fundinn. Hann segist engan tilgang sjá í því og bendir á að honum finnist stjórnmálaumræður flokksráðsfunda litlu skila.

Nokkuð hefur verið um það skrifað í fjölmiðlum að aðildarumsóknin að ESB verði ekki rædd á fundinum á Hólum en nýlega bar talsvert á frétt um að Katrín Jakobsdóttir og Svandís Svavarsdóttir vildu að ESB-aðildarferlið yrði tekið upp að nýju á vettvangi stjórnarflokkanna.

Það verður eflaust mikið skeggrætt á fundum helgarinnar, en aldrei þessu vant er líklegast hægt að taka undir með furðufuglinum Þráni Bertelssyni að það er spurning hvort þær umræður skili miklu.

Þessi ríkisstjórn er orðin svo þreytt og getulítil að umræður helgarinnar ættu frekar að ganga út á að boða til kosninga og fá nýja ríkisstjórn en að lappa upp á þessa með enn einni hrókeringunni.

Eða finnst fólki spennandi að velta því fyrir sér hvort Katrín Júlíusdóttir komi inn í stjórnina aftur? Eða hvað verði um Oddnýju Harðardóttur sem skipuð var fjármálaráðherra um áramótin til bráðabirgða? Eða hvað verði um Guðbjart Hannesson velferðarráðherra og hvort hann fari í fjármálaráðuneytið?

Kannski mun Jóhanna Sigurðardóttir lýsa því yfir að hennar tími sé kominn, að hún boði afsögn á næstunni sem formaður flokksins og að nýr formaður taki við fyrir kosningarnar 2013; eftir níu mánuði. En er það líklegt?

Bigir Dýrfjörð, gamli eðalkratinn, vill að Jóhanna haldi áfram og telur það rangt sem stjórnarandstæðingar segja að Samfylkingin tapi ef frúin verði áfram og leiði flokkinn í næstu kosningum.

Fundur VG á Hólum fer væntanlega í hefðubundið karp um hrunið og að hin alþjóðlega fjármálabóla hafi verið okkur Íslendingum að kenna, sérstaklega Sjálfstæðisflokki og Framsóknarflokki. Síðan kemur eitthver yfirklór um að VG vilji alls ekki ganga í ESB en vilji hins vegar alls ekki slíta aðildarviðræðunum.

Fundurinn á Hólum endar svo líklegast á því að Steingrímur J. Sigfússon les upp úr pistli sínum á vef Financial Times þar sem hann sagði að neyðarlögin, sem voru lögð fram á sínum tíma af ríkisstjórn Geir H. Haarde, hafi leikið lykilhlutverk í uppgangi Íslands.

Steingrímur J. greiddi atkvæði gegn neyðarlögunum og hann var maðurinn á bak við það að meirihluti Alþingis ákærði Geir H. Haarde fyrir að hafa ekki komið í veg fyrir bankahrunið.

Annars er margt skrítið í kýrhausnum eftir síðustu vikurnar. Furðulegasta fréttinn hefur verið um forsetann og hvort handhafar forsetavaldsins eigi að fylgja honum úr hlaði þegar hann fer til útlanda.

Að þetta skuli hafa verið gert að framhaldsfrétt í marga dag er óskiljanlegt.

Kannski ber fréttin um handaband forsetans þess merki að undir kraumi í stjórnarsamstarfinu og verið sé að þyrla upp ryki til að breiða yfir eitthvað sem skiptir meira máli.

Það verður mikið masað þessa helgi hjá VG og Samfylkingu sem litlu mun skila.

Eina verulega fréttin af ráðherrahrókeringum væri sú að Jóhanna lýsti því yfir að hún ætlaði að hætta sem forsætisráðherra fyrr en seinna og boða til kosninga. Vegna þess að það liggur fyrir að hún hættir hvort sem er sem forsætisráðherra eftir næstu kosningar.

Ríðum heim til Hóla. Pabba kné er klárinn minn. En hvar er Þráinn? Hvers vegna kemur hann ekki? Stjórmálaumræður á flokksráðsfundum eru svo leiðinlegar og þær skila svo litlu. Þá er betra að vera í 101 um helgina, skrifa og lifa lífinu sem listamaður - þó ekki sem flokkslistamaður.

Jón G. Hauksson

[email protected]